kardosdrur/scandi-wiki huggingface dataset:
Klassisk betingning

Klassisk betingning er en type læring, hvor et individ sammenkobler en biologisk vigtig stimulus (eksempelvis mad) med en anden stimulus (eksempelvis lyd), som signaliserer at maden kommer.

Ivan Pavlov observerede, at hunde udskilte spyt, når de fik mad i munden og at andre ting enkelte gange også kunne udløse denne respons. Eksempelvis kunne hunden begynde at savle, når den hørte skridtene fra den person, der kom med maden. Pavlov begyndte derfor systematisk at studere, hvorledes sådanne signaler (fx en metronomlyd) kunne udløse savling, hvis metronomlyden gentagne gange signalerede mad.

Se også 
 Instrumentel betingning

Psykologi
Læring
Olympic Mountains

Olympic Mountains er en bjergkæde på Olympic-halvøen i den amerikanske delstat Washington. Hovedparten af bjergkæden ligger i Olympic National Park, men bjergene er del af det langt større Pacific Coast Ranges-system langs det nordamerikanske kontinents nordvestlige stillehavskyst, også kendt som Pacific Northwest. Olympic Mountains er en relativ lav bjergkæde, hvis højeste top er Mount Olympus på 2.432 moh. På grund af de klimatiske forhold, er det alligevel højt nok til at bjergene rummer gletsjere og de højeste tinder har permanent snedække.

Den første europæer som nåede Olympic Mountains var Juan José Pérez Hernández i 1774, og bjergkæden fik da navnet Sierra Nevada de Santa Rosalia. Englænderen John Meares gav et par år senere bjergkæden dens nuværende navn, og det blev officielt i 1864.

Hurricane Ridge er et populært vintersportssted og Olympic Mountains besøges af omkring 3 millioner mennesker hvert år.

Bjerglandskaber 
Da både regnmængden og temperaturen varierer meget, alt efter geografien på Olympic-halvøen, rummer Olympic Mountains en varieret natur. De vestlige dele er relativt lave og klædt i regnskov på grund af den konstante nedbør fra Stillehavet. Fra de højere centrale dele mod nordøst, flyder flere store floder, men de højeste dele (over 1.500 moh) er så kolde, at her er der permanent snedække og et utal af små gletsjere, op mod 200, hvor dog kun fire er større end 1 km². Kulden gør, at hverken træer eller større planter kan gro her, så tinderne er helt nøgne. Længst i øst, mod Hood Canal i Puget Sound tager højden af igen, men disse dele modtager ikke meget regn, så bevoksningen er sparsom og enkelte steder har ørken-lignenede forhold.

Gletsjere 
Gletsjerne i Olympic Mountains varierer alle i størrelse som følge af almindelige vejr og årstidsvariationer, men er under generel afsmeltning, blandt andet pga. de igangværende klimaforandringer, og flere er nu helt forsvundet. De største gletsjere findes omkring Mount Olympus, hvor Blue Glacier (5,35 km²) og de tilstødende Hoh Glacier (længde 4,93 km) og Humes Glacier (1,48 km²) er de mest markante. Blue Glacier er den mest studerede gletsjer i verden.

Gletsjerne har stor betydning for balancen i Olympic-halvøens økosystem. Da hele 80% af nedbøren på halvøen falder i vinterhalvåret mellem oktober og april, er sommerhalvåret relativt tørt. Sommersolen får dog gletsjerne til at afgive smeltevand til flodsystemerne, så den relative tørke opvejes. Da nogle af gletsjerne nu er væk, er blandt andet Quinault floden svundet ind i sommermånederne.

Galleri

Noter og referencer

Eksterne henvisninger 

Washington (delstat)
Bjerge i USA
Gletsjere
Rødhovedet and

Rødhovedet and (Netta rufina) er en fugl i familien af egentlige andefugle. Arten har sin hovedudbredelse i Middelhavslandene, Rusland og Centralasien. Hannen kendes på sit røde næb og rødbrune hoved, mens hunnen er gråbrun med mørk kalot. Den forekommer i vegetationsrige søer eller brakvandsområder med klart vand, hvor den dykker efter bundplanter og smådyr eller søger sin føde i overfladen.

Den har en længde på 53-57 cm og dens vingefang er 85-90 cm lang. Den kan blive 10-15 år.

Til Danmark indvandrede rødhovedet and første gang i 1940, hvor den ynglede ved Nakskov. Den blev dog atter erklæret uddød i 1973, hvilket sandsynligvis skyldtes et for stort indhold af næringsstoffer på dens levesteder på det tidspunkt. Efter 2000-tallet er rødhovedet and genindvandret, og arten ynglede i 2011 i Maribosøerne med 8 par. Blandt de europæiske og centralasiatiske andearter har rødhovedet and en af de mindste bestande; Den er regnet som kritisk truet på den danske rødliste 2019,  men den regnes dog ikke som truet ifølge den internationale rødliste.

Noter

Eksterne henvisninger 
 R. Hørring (1875 – 1943). Danmarks Fauna. Fugle I. Andefugle og Hønsefugle, side 134-136. Gads Forlag/Dansk naturhistorisk Forening 1919. (Copyright udløbet.)

Dykænder
Europas fugle
Fugle fra Centralasien
Olympic

Olympic  kan ud over alle olympiaderelaterede artikler også henvise til en del andre:
 Olympic-klassen var den klasse, der betegnede de tre skibe Olympic, Titanic og Britannic.
 RMS Olympic, et britisk oceanskib.
 Olympic Studios, et musikstudie i London.
 Olympic Amager Idrætsforening, en dansk-somalisk idrætsforening
 The Olympics, et rockband i København
 Olympic Mountains en bjergkæde på Olympic-halvøen i den amerikanske delstat Washington.
 Olympic National Park, en nationalpark, et biosfærereservat og et verdensarvsområde.
 Mount Olympus (Washington) i samme område
Dobbeltdækkervogn

En dobbeltdækkervogn er en personvogn i to etager. De indsættes typisk flere sammen som dobbeltdækkertog eller som togsæt på jernbaner, hvor der er brug for ekstra mange pladser til passagererne.

Dobbeltdækkervogne findes i en række forskellige udformninger alt afhængig af perronhøjden på stationerne, behovet for hurtig passagerudveksling og billetkontrol, om de skal bruges til lokaltrafik eller fjerntrafik osv. Typisk vil der dog være trapper i hver ende af en dobbeltdækkervogn, mens hver etage er udformet omtrent som en traditionel vogn om end med lavere loftshøjde. En speciel variant er dog de såkaldte gallerivogne, hvor den øverste etage kan sammenlignes med en mezzanin eller hems, og hvor togføreren kan kontrollere billetter hos passagerer på begge etager, når han eller hun går gennem midtergangen.

Dobbeltdækkervogne er en mulighed, når en jernbane er udnyttet til fuld kapacitet, og er et alternativ til dyrere, mere tidskrævende eller fysisk umulige ting som flere tog, længere tog (kan kræve længere perroner), bredere tog eller flere spor. De er derfor særligt velegnede til pendlertrafikken omkring storbyer og på tæt trafikerede hovedbaner. En anden fordel er, at kapaciteten øges mere vægten og energiforbruget, til trods for at de enkelte vogne er tungere end traditionelle personvogne i en etage. F.eks. fik det franske højhastighedstog TGV Duplex 45 % flere pladser end forgængeren, men vægten pr. siddeplads blev samtidig reduceret fra 1,1 til 0,7 tons.

En af ulemperne ved dobbeltdækkervogne er, at en stor del af pladserne kun er tilgængelige via trapper. Et andet problem er, at vognene trods deres større kapacitet ikke har flere døre, hvilket gør passagerudvekslingen på stationerne mere tidskrævende. Den højere kapacitet sammen med vognenes egen højere vægt giver også et højere akseltryk. For at forebygge det kan det være nødvendigt med kortere vogne eller at forstærke de enkelte baner. Endelig er der højden, der kan give problemer i forhold til broer og tunneller. At forhøje disse og/eller sænke sporene kan være meget kompliceret og dyrt. Bl.a. derfor findes der ikke toetages tog i Storbritannien, hvor dobbeltdækkerbusser ellers er udbredte.

Vogne og tog med to etager forekommer både i lande med bredspor som Finland, Rusland, Indien og Pakistan og i lande med normalspor som Danmark, Sverige, Nederlandene, Tyskland, Frankrig, Japan, USA og Canada.

En særlig form for toetages tog er godstog, hvor containere er stablet ovenpå hinanden i to lag. Det blev indført af Southern Pacific i 1977 og blev almindeligt i hele USA omkring 1984.

Eksterne henvisninger

Noter 

Jernbanevogne
Gruppen for Europæisk Frihed og Direkte Demokrati

Europæisk Frihed og Direkte Demokrati eller engelsk Europe of Freedom and Direct Democracy (EFDD) er en højreorienteret euroskeptisk politisk gruppering i Europa-Parlamentet.

Medlemspartierne 
Europæisk Frihed og Demokrati havde i alt 45 valgte medlemmer af Europa-Parlamentet mellem 2014-2019:

Kilder

Eksterne henvisninger 
 Official website EFD Group in the European Parliament

Grupper i Europa-Parlamentet
TV Viborg

TV Viborg er blevet brugt som betegnelse for lokalt tv i Viborg to gange; første gang i 1991 som navnet på en kortlivet lokal tv-station, der hovedsagelig udsendte TV3's programmer, og anden gang siden 2010 på en netbaseret tv-station.

TV Viborg (1991) 
TV Viborg (også TV-Viborg) var en kortlivet lokal tv-station, som sendte i Viborg i løbet af 1991. Tv-stationen blev startet på lokalt initiativ i et samarbejde med TV3 med det formål i det meste af sendetiden at udsende TV3’s programmer til almindelig antenne. Første sending var torsdag d. 7. februar 1991. Tv3, der sendte fra London, kunne indtil da kun modtages som satellit-tv via kabel og parabol, og det utraditionelle samarbejde gav hurtigt anledning til polemik. Næsten fra starten fik TV Viborg forbud mod at sende TV3’s reklamer, der var omfattet af britisk lovgivning, og ved hver reklameblok måtte stationen derfor holde pause i sendingen ved at vise et pauselogo. På sendefladen fandtes dog enkelte lokale programmer, og der blev vist reklamer for lokale forretninger og virksomheder. Imidlertid blev det fra politisk hold anfægtet, om TV Viborgs koncept levede op til forpligtelserne i lovgivningen om sendetilladelse mht. at sende tv med lokalt indhold. Til sidst gik TV Viborg i 1992 konkurs. TV Viborgs frekvens blev siden i 2001 overtaget af DR2, efter at det daværende TV Danmark i nogen tid havde vist interesse for at tage frekvensen i brug uden dog at gøre alvor af planerne.

TV Viborg (net-tv siden 2010) 
I 2010 lancerede Viborg Kommune et lokalt netbaseret tv under navnet TV Viborg. En tv-station med en fast sendeplan i traditionel forstand er der dog ikke tale om. I stedet er TV Viborg en platform, hvor der løbende lægges korte videoklip med nyhedsindslag og interviews fra lokalsamfundet ud.

Noter 

Viborg Kommune
Viborg
Viborg
Tyndakset gøgeurt

Tyndakset gøgeurt (Orchis mascula) er en 10-45 cm høj orkidé, der er almindeligt udbredt i Europa, mod øst til Rusland, Tyrkiet og Kaukasus, op til 2500 moh. Den vokser helst i åbne skove, i fugtigt græsland eller i krat på lerjord. Tyndakset gøgeurt har rødlilla blomster og lancetformede, oftest plettede blade i roset. Blomstens sidestillede, ydre blosterblade er tilbagebøjede og den tredelte, ofte lysere læbe har purpurfarvede prikker. Blomstens spore er opadkrummet.

I Danmark findes arten hist og her i muldrige løvskove eller på overdrev i Østjylland, østlige Himmerland, Sydjylland og Øerne. I Sverige findes den især i den sydlige del, mens den i Norge vokser spredt langs vestkysten langt mod nord.

Noter 

Flerårige urter
Gøgeurt (Orchis)
Freeman Hospital

Freeman Hospital er et hospital i Newcastle upon Tyne, England, der udfører tertiær behandling med blads til 800 patienter.

Hospitalet bliver forvaltet af Newcastle upon Tyne Hospitals NHS Foundation Trust og er et universitetshospital for University of Newcastle upon Tyne. Det er et af de primærehospitaler for organtransplantation i Storbritannien, og det er særlig kendt for en høj andel af succesfulde hjerteoperationer på spædbørn og hjertetransplantationer på voksne. Det bliver finansieret af staten som Storbritanniens tredje organtransplantationshospital. Hospitalet var det første sted i Europa, hvor man succesfuldt formåede at transplantere en lunge.

Se også 
 Sir Bobby Robson Foundation
 Liste over hospitaler i Storbritannien

Eksterne henvisninger 
 UK Transplant Hospitals 
 Newcastle upon Tyne NHS Trust

Referencer 

Newcastle upon Tyne
Hospitaler i Storbritannien
Slaget ved Fulford

Slaget ved Fulford var det første af de to store slag i Harald Hårderådes invasion af England. Slaget stod den 20. september 1066 ved landsbyen Fulford i Yorkshire, England, og skete efter at den norske konge Harald Hårderåde ankom med sin flåde på i alt 300 skibe sammen med den tidligere engelske jarl Tostig Godvinson. Efter Edvard Bekenderens død den 5. januar 1066 gjorde Harald Hårderåde krav på tronen sammen med den engelske prins Harold Godvinson og den normanniske konge Vilhelm Erobreren. Harold Godvinson endte med at blive konge over Kongeriget England, hvilket førte til invasionen og senere slaget ved Fulford. Efter Norges nederlag førte kronstridighederne også til den normanniske invasion af England, som endte succesfuldt efter Slaget ved Hastings.

Noter 

Fulford
Begivenheder i 1066
Fulford
Orchis

Orchis (Gøgeurt) er en slægt af orkidéer, som er udbredt med cirka 25, hovedsageligt europæiske arter. De adskiller sig fra slægten Dactylorhiza ved normalt at have to udelte, ellipsoidiske rodknolde og en blomsterstand med tynde, hindeagtige støtteblade.

Arter 
Et udvalg af de cirka 25 arter:
 Tyndakset gøgeurt, Orchis mascula
 Stor gøgeurt, Orchis purpurea
 Riddergøgeurt, Orchis militaris

Noter 

Planteslægter
Yones Felfel

Yones Felfel (født 24. november 1995) er en dansk fodboldspiller, der spiller for FC Vestsjælland, hvortil han skiftede fra F.C. København i sommeren 2015.

Karriere

FC København 
Yones Felfel var tilknyttet FCKs U19-hold, hvor han i efteråret spillede i U19-holdets kampe i UEFA Youth League mod ungdomsholdene fra Galatasaray, Real Madrid C.F., Juventus F.C. og F.C. Barcelona,  hvor Felfel med to mål og to assists imponerede. Han blev følgelig i foråret 2014 udtaget til klubbens førsteholdstrup. I sin første træningskamp for førsteholdet scorede Felfel mod Hvidovre IF. Han debuterede for FCKs førstehold den 14. marts 2014 i en Superligakamp mod SønderjyskE, hvor han blev indskiftet for Thomas Kristensen med 7 minutter tilbage af kampen.

Landshold 
Felfel har opnået en enkelt kamp for Danmarks U/16-landshold (mod Italien) og fire kampe for U/19-landsholdet, lige som han har debuteret på U/20-landsholdet.

Noter

Eksterne henvisninger 
 Spillerprofil på fck.dk
 

Fodboldspillere fra FC København
Fodboldspillere fra FC Vestsjælland
Fodboldspillere fra Danmark
Gruppen af Europæiske Konservative og Reformister

Gruppen Europæiske Konservative og Reformister eller engelsk: European Conservatives and Reformists (ECR) er en konservativ, anti-føderalistisk og euroskeptisk politisk gruppe i Europa-Parlamentet. Gruppen bestod 2009-14 af 57 EP-medlemmer, hvilket gjorde den til den femtestørste i Europa-Parlamentet. Gruppen havde efter Europa-Parlamentsvalget 2014 fået tilslutning af 70 nyvalgte medlemmer, hvilket gjorde den til den tredjestørste gruppe i Europa-Parlamentet.

Gruppen blev etableret efter Europa-Parlamentsvalget 2009 og er baseret på den tidligere alliance Movement for European Reform. De største partier i gruppen er Det Konservative Parti fra Storbritannien, Lov og Retfærdighed (PiS) og Et Samlet Polen (PRJG) fra Polen og Borgerdemokraterne (ODS) fra Tjekkiet. De fleste medlemmer tilsluttede sig fra De Europæiske Demokrater som var en del af Gruppen for Det Europæiske Folkeparti og fra Union for Europe of the Nations.

I medierne beskrives gruppen som en centrum-højre til højreorienteret gruppe. Den er mere euroskeptisk end de tre største grupper, men mindre euroskeptisk end den stærkt euroskeptiske gruppe EFD. Den er partner med det europæiske parti Alliancen af Europæiske Konservative og Reformister, men også med det europæiske parti ECPM.

Frem til EP-valget i 2019 var Danmark repræsenteret i gruppen af Dansk Folkeparti med 4 medlemmer valgt for perioden 2014-19. 2009-14 var Danmark repræsenteret gennem den partipolitiske løsgænger Anna Rosbach Andersen, som tidligere var medlem af Dansk Folkeparti.

Dansk Folkeparti forlod ECR og skiftede til ID-gruppen efter valget i 2019.

Kilder

Eksterne henvisninger 
 European Conservatives and Reformists official website
 Members of the group 
 ConservativeHome (2009-06-22): The deal is done: Details of the new Conservative grouping in the European Parliament

Grupper i Europa-Parlamentet
Stor gøgeurt

Stor gøgeurt (Orchis purpurea) er en 15-80 cm høj orkidé, der er vidt udbredt i Europa, mod øst til Kaukasus, op til 700 moh. I Middelhavsområdet findes den kun i bjerge. Den vokser helst på kalkrig bund på græsslette eller i skove, f.eks. bøgeskove eller nåleskovsplantager. Stor gøgeurt er en robust plante med en blomsterstand af store purpurbrogede blomster. Arten kendes fra riddergøgeurt på sin brede, to-lappede læbe.

I Danmark, der danner artens europæiske nordgrænse, er stor gøgeurt meget sjælden. Den vokser i krat og løvskov på Møn, i Østjylland og det vestlige Fyn. Her blomstrer den i maj-juni.

Noter 

Flerårige urter
Gøgeurt (Orchis)
ECR

ECR eller ecr har flere betydninger:
 Gruppen af Europæiske Konservative og Reformister (European Conservatives and Reformists)
 intergalaktisk kosmisk stråling (Extragalactic cosmic ray)
One red paperclip

Hjemmesiden One red paperclip blev oprettet af den canadiske blogger Kyle MacDonald, som byttede en enkelt rød papirclips til et hus ved fjorten online byttehandler, der fandt sted i løbet af et år. MacDonald blev inspireret af børnelegen Bigger, Better, og hjemmesiden fik betydelig opmærksomhed, pga. handlerne. "Mange mennesker har spurgt, hvordan jeg skabte så megen opmærksomhed om mit projekt, og mit simple svar er: 'Jeg har ingen anelse'", udtalte han til BBC.

Byttehandler 

MacDonald foretog sin første byttehandel, en rød papirclips for en fiske-formet kuglepen, d. 14. juli 2005. Han nåede sit mål med at bytte sig til et hus ved den 14. handel, hvor han byttede en filmrolle for et hus. Dette er en liste over de handler, som MacDonald gjorde:
 Den 14. juli 2005 tog han til Vancouver og byttede papirclipsen til en fiskeformet kuglepen.
 Han byttede kuglepennen for et håndfremstillet dørhåndtag, som kaldes et "Knob-T".
 Den 25. juli 2005 rejste han til Amherst i Massachusetts med en ven for at bytte Knob-T'en til en Coleman primus med brændstof.
 Den 24. september 2005 tog han til Californien og byttede primussen til en Honda generator.
 Den 16. november 2005 gjorde han sin andet (og nu succesfulde) forsøg (efter generatoren var blevet konfiskeret af New York City Fire Department) i Maspeth i Queens, på at bytte generatoren for et "instant party": en tom fustage og et løfte om at fylde fustagen med øl efter ejerens valg og et neonskilt med Budweiser.
 Den 8. december 2005 byttede han sit "instant party" til en snescooter med komikeren og radioværten Michel Barrette fra Quebec.
 Inden for en uge byttede han snescooteren til en tur for to personer til Yahk i British Columbia i februar 2006.
 Omkring den 7. januar 2006 byttede han den anden plads på turen til Yahk til en kassevogn.
 Omkring den 22. februar 2006 byttede han kassevognen for en pladekontrakt med Metalworks i Mississauga i Ontario.
 Omkring den 11. april 2006 byttede han pladekontrakten med Jody Gnant for et års husleje i Phoenix i Arizona.
 Omkring den 26. april 2006 byttede han et års husleje for en eftermiddag med Alice Cooper.
 Omkring den 26. maj 2006 byttede han en eftermiddag med Alice Cooper til en motoriseret KISSsnekugle.
 Omkring den 2. juni 2006 byttede han snekuglen med Corbin Bernsen for en rolle i filmen Donna on Demand.
 Omkring den 5. juli 2006, byttede han filmrollen til et toetagers bondehus i Kipling i Saskatchewan.

Se også 
 Stråmillionæren

Kildehenvisninger

Referencer

Bibliografi

Eksterne henvisninger 
 www.randomhouse.co.uk  – Random House One Red Paperclip book page

Underholdningsnetsteder
Petrified Forest National Park

Petrified Forest National Park er en nationalpark i delstaten Arizona i USA. Parken blev etableret 9. december 1962, og er på 378 km². Den ligger i  Chinle Formation og har en stor koncentration af 225 millioner år gammelt forstenet træ.  Det omgivende område, Painted Desert (den malede ørken), har eroderet rødfarvede vulkansk klippe kaldet bentonit.  Parken indeholder også kratstepper, farverige ørkenområder og golde eroderede bjergområder. Der er registreret over 600 arkæologiske fund efter tidlige bosætninger – de ældste muligvis over 8.000 år gamle.

Landskabet i parken ligger mellem 1.615 og 1.900 meter over havet, og er en del af Coloradoplateauet. Nationalparken krydses af Interstate 40 (Route 66), og den nordlige del strækker sig ind i  Painted Desert. Petrified Forest-området blev udpeget som et National Monument 8. december 1906. Painted Desert blev lagt til på et senere tidspunkt. Den 9. december 1962 blev hele monumentet ændret  til nationalpark. Parken er 48 km lang fra nord til syd, og varierer i bredde mellem 19 og 1,9 km. De længste etablerede stier i parken er 3,2 km lange.

Dyrelivet omfatter gaffelbuk, prærieulv, rødlos og Peromyscus maniculatus.

Forstenede træer, de fleste af den uddøde nåletræsslægt Araucarioxylon arizonicum. Fossiler af dyr og planter er for det meste fra yngre trias.   Plantefossilene omfatter kongepalmer og gingko, mens dyrefossilene omfatter blandt andet phytosauria, padder og tidlige dinosaurer. 

Tyveri af forstenet træ har været et problem for parken i alle år til trods for beskyttelse og at de nærliggende leverandører sælger forsteinet tre som er indsamlet lovligt fra de private områder af parken. Til trods for et vagthold med syv vagtårne med National Park Service Rangers, hegn, varselsignaler og truslen om en bøde på $325  bliver i gennemsnit 12 ton af fossilt tre alligevel stjålet fra nationalparken hvert år.

Se også
Nationalparker i USA

Eksterne kilder/henvisninger 

Officielt websted

Nationalparker i USA
Arizona
Hermann Møller Boye

Hermann Møller Boye (5. juli 1913 i Marstal – 12. juni 1944 i Ryvangen) var en dansk modstandsmand.

Han var søn af skibsfører Hermann Møller Boye og hustru Maren født Rasmussen. Boye gik i Græsvænget Skole ved Marstal og tog mellemskoleeksamen i samme by. Han blev uddannet lærer fra Nørre Nissum Seminarium i 1935. Han var indtil sin arrestation kommunelærer ved Sankt Jørgens Skole i Sønderborg.

Han kom ind i modstandsbevægelsen gennem en kollega, der senere angav ham, og deltog i en sabotagegruppe, som også havde Anker Hansen og Karl Marius Laursen som medlemmer. Sammen med disse foretog Boye en aktion mod et snedkerværksted i Sønderborg og aktionen mod skrædderfirmaet "John" i Jernbanegade, der leverede uniformer til tyskerne. Efter denne aktion planlagde gruppen sabotage mod et autofirma i Sønderborg og våbenran fra en politibil. Disse aktioner blev aldrig til noget, da Hermann Møller Boye, Anker Hansen og Karl Marius Laursen blev stukket.

Den 28. februar 1944 blev Boye anholdt af Gestapo sammen med lærer Borgaa, i hvis lejlighed han opholdt sig. De blev begge ført til Staldgården i Kolding, hvorfra Borgaa blev frigivet. Den 13. april 1944 blev Boye overført til Vestre Fængsel og fra den 9. juni stillet for en tysk krigsret og dømt til døden som led i tysk gengældelse for dansk sabotage af Svendborg Skibsværft den 10. juni samme år.

I Vestre Fængsel skrev Boye bl.a. et afskedsbrev.

Efter hans død 

Efter befrielsen blev hans jordiske rester i Ryvangen opgravet og ført til Retsmedicinsk institut, og blev 29. august 1945 genbegravet i Mindelunden i Ryvangen. Hans sten der bærer følgende inskription, som er et citat fra de Apokryfe skrifter Siraks Bog 4,28.

KÆMP FOR
SANDHEDEN
INDTIL DØDEN
OG GUD HERREN
SKAL STRIDE FOR DIG

Der er opsat en mindeplade på Sankt Jørgens Skole, Nr. Nissum Seminarium og Skamlingsbanken.

Noter

Eksterne henvisninger 

Henrettede i Danmark af den tyske besættelsesmagt under 2. verdenskrig
Personer henrettet ved skydning
Danskere i 1900-tallet
Modstandsfolk fra Danmark
Personer fra Marstal
Lærere fra Danmark
Henrettede personer fra Danmark